Letsie III (gebore as David Mohato Bereng Seeiso op 17 Julie 1963 in Morija) is die huidige koning van Lesotho (Suid-Sotho: motlotlehi). Hy het sy vader, Mosjesj II, opgevolg, nadat dié in 1990 in ballingskap gedwing is. Die bewind van sy vader is later vir 'n kort rukkie herstel, maar toe hy in 1996 in 'n motorongeluk sterf, het Letsie weer koning geword. Aangesien Lesotho 'n grondwetlike monargie is, is die meeste van koning Letsie se pligte as die koning van Lesotho seremonieel van aard. Hy het sy skoolopleiding in die Verenigde Koninkryk aan die Ampleforth College voltooi. Daarna het hy aan die Nasionale Universiteit van Lesotho gestudeer waar hy met 'n BA in regte gegradueer het. Hy het daarna aan die Universiteit van Bristol, die Universiteit van Cambridge en die Universiteit van Londen studeer. Hy het sy studies in 1989 voltooi, waarna hy na Lesotho teruggekeer het. Uit koning Letsie se huwelik in 2000 met Karabo Motšoeneng is twee dogters en 'n seun gebore: Prinses Mary Senate Mohato Seeiso, gebore op 7 Oktober 2001.